<classify> RAIS John Magufuli amemtaka Waziri Mkuu, Kassim Majaliwa kutoogopa kuwatumbua watu wanaofuja fedha za umma au kuwadhulumu wakulima wadogo katika Jimbo lake la Ruangwa na Mkoa wote wa Lindi kama anavyofanya kwenye mikoa mingine.Majaliwa ametakiwa kufanya hivyo bila kuwa na hofu au unyonge wa kukosa kura kutoka kwa wapiga kura wake kwa sababu anafanya kazi nzuri na kusema: Nilikukabidhi mkasi, wa kutumbulia, unaogopa nini? hata kama ni ndugu yako akafanya kosa, wewe tumbua tu.Aliyasema hayo jana katika Viwanja vya Shule ya Msingi Likangala wilayani Ruagwa mkoani Lindi alipofanya ziara ya kikazi. Magufuli alimtaka afanye hivyo kwa kuwa dhamira ya serikali yake ni kukomesha dhuluma kwa sababu hawezi kuongoza nchi ya watu wanaolia kwa kudhulumiwa haki zao za msingi.Pamoja na agizo hilo, alimpongeza kwa kuchapa kazi vizuri na kutoboa siri kuwa alipata shida sana kumpata Waziri Mkuu aina ya Majaliwa kwa kuwa alilipata jina hilo siku ya mwisho ya kutakiwa kuliwasilisha bungeni baada ya kufanya sala na maombi ya kutosha. Katika hilo alimhakikishia kuwa ataendelea kuwa Waziri Mkuu hata kama kuna watu watabeza jambo hilo.Magufuli pia aliwaagiza Naibu Waziri wa Kilimo, Hussein Bashe na Kaimu Mkurugenzi Mkuu wa Taasisi ya Kuzuia na Kupambana na Rushwa Takukuru, Brigedia Jenerali John Mbungo kubaki mkoani Lindi kushughulika na watu wa vyama vya ushirika waliowadhulumu wakulima wa korosho na ufuta.Awali Bashe alisema kuwa baadhi ya vyama vya ushirika mkoani humo vimewaibia wakulima vikiwemo vyama 19 vilivyoiba takribani Sh milioni 430 za wakulima wa ufuta. Kuhusu ununuzi wa korosho, Bashe alisema asilimia 80 ya korosho zilizonunuliwa zilishauzwa nje ya nchi na asilimia 20 bado zinaendelea kukusanywa katika maghala.  <topic>: kitaifa 